钦定古今图书集成/理学汇编/文学典/第240卷 > 徐师曾诗体明辨 > 《琴曲歌辞》
## 钦定古今图书集成/理学汇编/文学典/第240卷 > 徐师曾诗体明辨 > 《琴曲歌辞》

辞之和畅曰畅，尧作《神人畅》是也。立操曰操，舜作《思
亲操》，及陈旸《乐书》所载十二操之类是也。引说其事
曰引，鲁有《关雎引》及《乐书》《九引》之类是也。吟咏其事
曰吟，若《箕子吟》《夷齐吟》之类是也。习弄曰弄，若《广陵
弄》之类是也。条理曰调，若《子晋调》之类是也。倚琴而
歌曰歌，舜作《南风歌》及《乐书》“五歌”之类是也。“五歌一”
《鹿鸣》，周大臣伤时在位而作也；二《伐檀》，魏国女闵伤
怨旷而作也；三《驺虞》，召国女伤失嘉惠而作也；四《鹊
巢》，召国男悦贞女而作也；五《白驹》，哀世失朋友而作
也；十二操：一《将归》，二《猗兰》，三《龟山》，四《越裳》，周公为其
重译来享而作也；五《拘幽》，六《岐山》，七《履霜》，八《雉朝飞》，
牧犊子感双雉而作也；九《别鹤》，十《残形》，曾子梦狸而
作也；十一《水仙》，伯牙为仙舞而作也；十二《襄陵》，伯牙
为子期而作也；九引：一、《列女》，楚樊姬所作也；二《伯姬》，
鲁保母为伯姬而作也；三《贞女》，鲁漆室女所作也；四
《思归》，卫女所作也；五《霹雳》，楚商梁遇风雨而作也；六
《走马》，樗里牧恭感天马而作也，故亦名天马；七《箜篌》，
霍里子高妻丽玉所作也。《八琴引》，秦屠门高所作也。
《九楚引》，楚龙丘子高所作也。